ToekomsVenster: Laat vrede en dankbaarheid in jou hart heers(Foto: Tamara Menzi/Unsplash) “En laat die vrede van God, waartoe julle ook in een liggaam geroep is, in julle harte heers, en wees dankbaar.” – Kolossense 3:15 (AFR53) Ons gesels hierdie week oor dankbaarheid, ŉ kenmerk van geloofstoewyding en vertroue. Dankbaarheid sê inderdaad, in goeie en in minder goeie tye vertrou ek die Een wat sy lewe vir my gegee het. Ek steun op die talryke beloftes in sy Woord en leef elke dag uit sy Hand van genade. In die teksgedeelte bo word vrede en dankbaarheid in een asem genoem. Trouens, die vrede word gekontekstualiseer, dit is die vrede wat in die Liggaam van Christus moet heers. Uiteraard is die kerk groter as die plaaslike gemeente en selfs kerkverband. Mense beleef God op verskillende wyses en verpak dit op verskillende maniere in hul belydenisse en kerklike praktyk. Spiritualiteit verskil van mekaar en geestelike volwassenheid is om daarvoor ruimte te maak. Wanneer ŉ bepaalde groep of individu daarop aanspraak maak dat hulle en hulle alleen die waarheid beet het, is daar probleme. God is groter, ook groter as jou en my verstaan van Hom. Hy laat Hom nie in ŉ paradigma, openbaring of belydenis gevange hou nie. Uiteraard het ons sy openbaring in die Woord en wat daarin helder en duidelik na ons toe kom. God, as Skepper van hemel en aarde, het op ŉ bepaalde moment in die geskiedenis van die mensdom sy Seun na die wêreld gestuur ten einde vir hulle deur sy prysgawe aan die kruis van Golgota te sterf. Sy Gees lei ons in Waarheid en werk die Christus-natuur in ons. As ŉ mens of ŉ sogenaamde geloofsgroepering daarvan verskil, is die essensie van die Godsopenbaring ter sprake en op die spel. Daar is egter ander sake waaroor mense onderling verskil en mag verskil. Vrede moet daar die deurslag gee. Die bereidwilligheid om die voorlopigheid van jou verstaan te erken en in nederigheid na ander te luister, is van kardinale belang. In hierdie verband staan vrede en dankbaarheid naas mekaar. Dankbaarheid ook in die sin dat ons saam met ander op reis mag wees met die God wat alle verstand te bowe gaan.